Ensemble yn ymddangos yn yr Albert Hall – The Pembrokeshire Herald
Y trympedwyr: Alex Morgan, Ben Lawrence, Chris Mayhew a Thomas
YN GYNHARACH y mis yma bu grŵp o gerddorion Sir Benfro yn ymddangos ar un o'r llwyfannau mwyaf nodedig yn y wlad. Cafodd Ensemble Offerynnau Pres Ysgolion Sir Benfro gyfle i ddangos eu doniau yng Nghyngerdd Promenâd yr Ysgolion a gynhaliwyd yn yr Royal Albert Hall yn Llundain.
Fe wnaethant roi perfformiadau trawiadol yng ngwyliau rhanbarthol a chenedlaethol – Cerddoriaeth ar gyfer Pobl Ifanc – a gynhaliwyd yn gynharach yr haf yma. Ac roedd y cyngerdd hwn yn Llundain yn coroni'r cyfan. Gerbron cynulleidfa lawn o 3,000 bu'r 15 person ifanc o bob rhan o Sir Benfro yn swyno pawb wrth iddynt roi datganiad o 'Calon Lân' – trefniad a luniwyd gan Ben Williams Stacey o Abergwaun, sy'n chwarae'r trombôn bas.
Wedyn fe wnaethant roi perfformiad o drefniad gan Bissel o 'Jealousy'. Y Cynghorydd Tom Richards yw Cadeirydd Cyngor Sir Penfro ac roedd e'n bresennol yn y cyngerdd – ynghyd â llawer o rieni a chyfeillion – a dywedodd e ei fod yn falch dros ben o'r cerddorion ifanc. "Rwyf yn eu canmol i'r cymylau am gyflawni camp mor ardderchog," meddai. "Nid yn unig am eu perfformiad ar y noson ond hefyd am eu hymroddiad a'u holl waith caled dros y blynyddoedd a sicrhaodd y byddent yn gallu cymryd rhan mewn cyngherddau fel hyn."
Un o ddisgyblion Ysgol Syr Thomas Picton yw Cara Watson, sy'n chwarae'r corn, a dywedodd hi y bu'r holl beth yn "brofiad bendigedig." "Roeddwn i'n ysu am gael mynd ar y llwyfan am fod yr awyrgylch mor ardderchog. Fe'i gwnawn eto, bob dydd, pe byddai modd imi wneud hynny!" Prif drympedwr yw Alex Morgan o Ysgol Y Preseli, a dywedodd e y bu perfformio mewn cyngerdd mor fawreddog yn anrhydedd.
"Roeddwn i ar bigau'r drain cyn y perfformiad ond ar ôl imi gamu ar y llwyfan roeddwn i'n teimlo'n eithaf dibryder. Rwyf yn ddiolchgar iawn i Wasanaeth Cerdd Sir Benfro am roi'r cyfle unwaith mewn oes hwn i mi a'm cyd-gerddorion." Cafodd Ensemble Offerynnau Pres Symffonig Ysgolion Sir Benfro ei sefydlu dair blynedd yn ôl mewn ymateb i'r diddordeb sy'n cynyddu o hyd mewn chwarae offerynnau yn ôl safon uwch, yn y Sir.
Mae'r Ensemble yn rhan o'r rhwydwaith cyfleoedd perfformio sy'n cael ei gynnal gan Wasanaeth Cerdd Cyngor Sir Penfro. Er mwyn iddo fod yn barod ar gyfer y cyngerdd yn yr Albert Hall, roedd yr ensemble wedi cael ei hyfforddi gan Colin Barrett, yr athro offerynnau pres.
A dyma'r myfyrwyr sy'n aelodau o'r ensemble: Dominic Belli, Matthew Ashton- Smith, Thomas Jordan, Alex Morgan, Ben Lawrence, Tomas Lawrence, Cara Watson, Christopher Mayhew, Ben Williams Stacey, Nicolas Macdonald, Tom Prestwich, Jordan James, Aled Meredith-Barrett, Kiran Dearing a Dafydd Ridgway.